Udlændinge-, Integrations- og Boligministeriet
byfornyelse@uibm.dk
Mrk. J.nr. 2016-3510

Taastrup, den 29. juni 2016
Sag 18-2016-00436 – Dok. 258431/tb\_dh

Høringssvar: Bekendtgørelse om udgiftsrammer til byfornyelse

Danske Handicaporganisationer (DH) har modtaget ovenstående i høring og har følgende kommentarer:

**Forslag til tilføjelse i kap. 1 § 3**

I bekendtgørelsens § 3 beskrives den fordelingsnøgle og de kriterier, der benyttes i forbindelse med uddelingen af midler til byfornyelse. Heri angives, at: *”Fordelingen af midlerne sker på grundlag af den enkelte kommunes bestand af private udlejningsboliger, bestand af ejer- og andelsboliger, antal af forsamlingshuse, antal af tomme boliger, behov for energiinvesteringer, indkomstgrundlag samt befolkningsudviklingen i kommunen og i de byer, der ligger i kommunen.”.*

DH foreslår, at der i listen af udløsende faktorer for tildelingen af midler, indføjes muligheden for at give midler til tilgængelighedsløft i forbindelse med en byfornyelse. På denne måde kan byfornyelsesmidlerne bidrage til at sikre ligeværdig adgang for alle mennesker i samfundet. Denne internationale forpligtelse til at sikre en ligeværdig behandling, bl.a. i det byggede miljø, præciseres også i FN’s Handicapkonvention – som Danmark omfattet af siden august 2009.

Når der uddeles offentlige midler til ændringer i det fysiske miljø, eksempelvis byfornyelse, er det DH’s holdning, at et naturligt tildelingskriterium bør være, at tilgængeligheden sikres, så mennesker med handicap ikke afskrives fra adgang til byrum og deltagelse i byliv.

DH foreslår følgende konkrete ændringsforslag (den supplerende sætning er understreget nedenfor):

*”Fordelingen af midlerne sker på grundlag af den enkelte kommunes bestand af private udlejningsboliger, bestand af ejer- og andelsboliger, antal af forsamlingshuse, antal af tomme boliger, behov for energiinvesteringer, behov for løft af den fysiske tilgængelighed, indkomstgrundlag samt befolkningsudviklingen i kommunen og i de byer, der ligger i kommunen.”.*

**Forslag til tilføjelse i kap. 2 § 8**

I bekendtgørelsens § 8 beskrives den fordelingsnøgle og de kriterier, der benyttes i forbindelse med uddelingen af midler til bygningsfornyelse m.v. i forbindelse med områdefornyelse.

Heri angives: *”Ved fordelingen lægges der særlig vægt på boligernes alder, installationsmangler, vedligeholdelsesmangler, omfang af tomme boliger, omfang af tomme erhvervsbygninger i byer med færre end 10.000 indbyggere, boligsammensætning (ejerforhold og størrelse), bevaringsværdige og fredede boliger, friarealers beskaffenhed samt tilkendegivelse fra ejerne i området om gennemførelse af bygningsfornyelse m.v.”*

Ud fra samme betragtninger om ligeværdighed som beskrevet under ændringsforslaget til § 3 foreslår DH følgende konkrete ændringsforslag (den supplerende sætning er understreget nedenfor): *”Ved fordelingen lægges der særlig vægt på boligernes alder, installationsmangler, vedligeholdelsesmangler, tilgængelighedsmangler, omfang af tomme boliger, omfang af tomme erhvervsbygninger i byer med færre end 10.000 indbyggere, boligsammensætning (ejerforhold og størrelse), bevaringsværdige og fredede boliger, friarealers beskaffenhed samt tilkendegivelse fra ejerne i området om gennemførelse af bygningsfornyelse m.v.”*

Skulle ovenstående give anledning til spørgsmål, kan disse rettes til konsulent, Tony Bech, på tlf.: 61 14 8352 eller e-mail: tb@handicap.dk.

Med venlig hilsen

Thorkild Olesen
*Formand*